b"\n_START_ARTICLE_\nPla\xc3\xa7a de l'Esgl\xc3\xa9sia (Santa Coloma de Queralt)\n_START_SECTION_\nDescripci\xc3\xb3\n_START_PARAGRAPH_\n\xc3\x89s un bell conjunt porticat, origin\xc3\xa0riament del segle XIV que no presenta grans modificacions. En l'actualitat \xc3\xa9s la pla\xc3\xa7a m\xc3\xa9s antiga de Santa Coloma de Queralt. Damunt dels p\xc3\xb2rtics actualment hi ha habitatges unifamiliars._NEWLINE_Destaca la Pedra de la Bruixa o Queixal de la Bruixa, una pedra rectangular del pa\xc3\xads, d'uns 3500 kg de pes i una al\xc3\xa7ada de 3,6 m i 0,7 x 0,5 de costat aproximadament. Origin\xc3\xa0riament estava tocant la paret de l'Hostal de la Banya i el 13-8-1974 fou traslladada per l'Ajuntament i col\xc2\xb7locada a la Pla\xc3\xa7a de l'Esgl\xc3\xa9sia de Santa Coloma. L'any 1338 era coneguda com a Pedra Fita, igual que el 1589.\n_START_SECTION_\nHist\xc3\xb2ria\n_START_PARAGRAPH_\nFins al 1575 es troba documentada com a pla\xc3\xa7a de l'Om i despr\xc3\xa9s com a pla\xc3\xa7a de l'Esgl\xc3\xa9sia. En temps m\xc3\xa9s posteriors com a pla\xc3\xa7a d'Avall. El 1384 el Senyor de la vila, Dalmau Queralt, d\xc3\xb3na perm\xc3\xads a Pere de Girona (espaser) per fer una peixateria a la paret de l'esgl\xc3\xa9sia. En la mateixa \xc3\xa8poca en dita pla\xc3\xa7a hi havia cinc taules de safr\xc3\xa0."